
Text rozhodnutia
Súd: Krajský súd Trenčín Spisová značka: 13S/11/2016 Identifikačné číslo súdneho spisu: 3016200232 Dátum vydania rozhodnutia: 23. 11. 2016 Meno a priezvisko sudcu, VSÚ: JUDr. Ing. Miroslav Manďák ECLI: ECLI:SK:KSTN:2016:3016200232.2 ROZSUDOK V MENE SLOVENSKEJ REPUBLIKY Krajský súd v Trenčíne v senáte zloženom z predsedu senátu JUDr. Miroslava Manďáka a sudcov JUDr. Evy Vékonyovej a JUDr. Milana Straku, v právnej veci žalobcu: MAGNUS gallery s.r.o., so sídlom Bojnice, Hurbanovo nám. 1458/46, IČO: 36 665 398, právne zastúpeného advokátskou kanceláriou Geško, Hulín a partneri s.r.o., so sídlom Bratislava, Velehradská 33, proti žalovanému: Finančné riaditeľstvo Slovenskej republiky, so sídlom Banská Bystrica, Lazovná 63, o preskúmanie zákonnosti rozhodnutia žalovaného č. 100017634/2016 zo dňa 5. januára 2016, takto r o z h o d o l : Krajský súd žalobu z a m i e t a . Žalovanému sa náhrada trov konania n e p r i z n á v a . o d ô v o d n e n i e : 1. Žalobca sa včas podanou žalobou domáhal preskúmania a zrušenia rozhodnutia Daňového úradu Trenčín č. 20934426/2015 zo dňa 5.10.2015 a rozhodnutia žalovaného č. 100017634/2016 zo dňa 5.1.2016, ktorým podľa § 74 ods. 4 zákona č. 563/2009 Z.z. o správe daní potvrdil vyššie uvedené prvostupňové rozhodnutie Daňového úradu Trenčín (ďalej len správca dane), ktorým správca dane určil rozdiel dane 5.967,97 € za zdaňovanie obdobie jún 2014. 2. V správnej žalobe žalobca vytýkal napadnutým rozhodnutiam nesprávne právne posúdenie veci, nedostatočné zistenie skutkového stavu, resp. v rozpore s obsahom spisu a ich nepreskúmateľnosť pre nezrozumiteľnosť a nedostatok dôvodov, vrátane vady konania, ktorá mala vplyv na zákonnosť oboch rozhodnutí. Namietal, že preukázal reálne vykonanie fakturovaných plnení a preto mu nie je jasné, na základe čoho dospel správca dane k opačnému záveru. Mal za to, že správca dane sa riadne nevysporiadal s vykonanými dôkazmi, ktoré svedčia o existencii výsledku všetkých stavebných prác. Žalovaný riadne nezdôvodnil pochybnosti o existencii reálneho plnenia. Zdôraznil, že všetky daňové doklady žalobcu sú založené na materiálnom podklade. Podľa žalobcu svedok Q. riadne zdôvodnil rozdiely vo výpovediach. Za nedostatok považoval aj skutočnosť, že žalovaný sa riadne nevysporiadal s čestným vyhlásením I. F., ktorý potvrdil vykonanie prác pre FENICIA LLC, a so všetkými jeho námietkami. Správcovi dane predložil všetky jemu dostupnú doklady preukazujúce skutočné dodanie plnení. Bol to však práve správca dane, ktorý mal vykonať opakované výsluchy svedkov, resp. ich konfrontáciu za účelom náležitého zistenia skutkového stavu. Postupom správcu dane a žalovaného a ich rozhodnutiami tak došlo k ukráteniu žalobcu na jeho právach. 3. Žalovaný vo svojom stanovisku k podanej žalobe žiadal žalobu ako nedôvodnú zamietnuť. Uviedol, že žalobca vôbec neuviedol, ktorými jeho námietkami sa žalovaný v odôvodnení jeho rozhodnutia nezaoberal. Z oboch preskúmavaných rozhodnutí je evidentné spochybnenie uskutočnenie zdaniteľného obchodu práve dodávateľom FENICIA LLC, organizačná zložka a preto miestnym zisťovaním zo dňa 5.8.2015 nemohlo byť a ani nebolo spochybnené vykonanie rekonštrukčných prác. Predložená fotodokumentácia zaznamenáva rekonštrukciu nehnuteľnosti z obdobia január 2014. Zo žiadneho vyjadrenia správcu objektu W. I. nevyplynulo že práce dodala spoločnosť FENICIA LLC, organizačná zložka. Svedok C. Q. svoje vyjadrenia nepreukázal žiadnym spôsobom a neustále menil svoje vyjadrenia. Prehlásenie I. F. zo dňa 23.10.2015 bolo prílohou odvolania, na ktoré ako dôkaz nemožno podľa súdnej judikatúry prihliadať. Medzinárodnou výmenou informácii nebolo preukázané dodanie plnenia spoločnosťou PAOLINO GRANDO, s.r.o. spoločnosti FENICIA LLC, organizačná zložka. Na základe týchto skutočností preto žalovaný uzavrel, že správca dane ním vykonaným dokazovaním skutkový stav náležite zistil. A pretože nebol preukázaný vznik daňovej povinnosti o žalobcovho dodávateľa, nemohol mu vzniknúť nárok na odpočet dane. 4. Krajský súd v Trenčíne (ďalej len správny súd) preskúmal napadnuté rozhodnutia a postup správnych orgánov podľa § 177 ods. 1 SSP v rozsahu a z dôvodov uvedených v žalobe (§ 182 ods. 1 písm. e) SSP), ktorými je súd v prejednávanom prípade viazaný (§ 134 ods. 1 SSP), vrátane dôvodov podľa § 134 ods. 2 SSP, a ustálil, že žaloba nie je dôvodná. 5. Z oboznámeného súdneho a administratívneho spisu predloženého žalovaným súd zistil tieto skutočnosti : 6. Daňová kontrola DPH za zdaňovacie obdobie prvý štvrťrok 2014 u žalobcu začala dňa 9.7.2014 a následne bola rozšírená na obdobie od apríla do augusta 2014. 7. Správca dane a žalovaný pre porušenie ustanovení § 49 a § 51 zákona o DPH neuznali žalobcovi odpočet DPH na vstupe vo výške 5.967,97 € z dodávateľských faktúr spoločnosti FENICIA LLC, organizačná zložka so sídlom v Bratislave za výkon stavebných prác a opráv PC siete. Jednalo sa o tieto faktúry: - č. 14/05/04 zo dňa 07.05.2014 za zabezpečenie stavebných opráv, základ dane 1 962,50 Eur, z toho DPH 20 % 392,50 Eur, suma celkom 2 355,00 Eur, - č. 14/05/06 zo dňa 09.05.2014 za zabezpečenie opravy PC siete, základ dane 2 215,00 Eur, z toho DPH 20 % 443,00 Eur, suma celkom 2 658,00 Eur, - č. 14/06/49 zo dňa 20.06.2014 za zabezpečenie stavebných opráv, základ dane 3 769,58 Eur, z toho DPH 20 % 753,92 Eur, suma celkom 4 523,50 Eur, - č. 14/06/50 zo dňa 20.06.2014 za zabezpečenie stavebných opráv, základ dane 4 046,92 Eur, z toho DPH 20 % 809,38 Eur, suma celkom 4 856,30 Eur, - č. 14/06/51 zo dňa 20.06.2014 za zabezpečenie stavebných opráv, základ dane 3 545,83 Eur, z toho DPH 20 % 709,17 Eur, suma celkom 4 255,00 Eur, - č. 14/06/52 zo dňa 20.06.2014 za zabezpečenie stavebných opráv, základ dane 2 220,83 Eur, z toho DPH 20 % 444,17 Eur, suma celkom 2 665,00 Eur, - č. 14/06/53 zo dňa 20.06.2014 za zabezpečenie stavebných opráv, základ dane 3 791,67 Eur, z toho DPH 20 % 758,33 Eur, suma celkom 4 550,00 Eur, - č. 14/06/54 zo dňa 20.06.2014 za zabezpečenie stavebných opráv, základ dane 2 712,50 Eur, z toho DPH 20 % 542,50 Eur, suma celkom 3 255,00 Eur, - č. 14/06/55 zo dňa 20.06.2014 za zabezpečenie stavebných opráv, základ dane 4 079,17 Eur, z toho DPH 20 % 815,83 Eur, suma celkom 4 895,00 Eur, - č. 14/06/56 zo dňa 20.06.2014 za zabezpečenie stavebných opráv, základ dane 1 495,83 Eur, z toho DPH 20 % 299,17 Eur, suma celkom 1 795,00 Eur. Pri väčšine faktúr daňová povinnosť vznikla v kontrolovanom mesiaci jún 2014 a bola zhodná s dátumom ich vystavenia. 8. Dňa 24.9.2014 bol vypočutý svedok C. Q., vedúci organizačnej zložky FENICIA LLC, ktorý potvrdil zdaniteľný obchod pre žalobcu a vyjadril sa k vedeniu firemného účtovníctva. Uviedol, že spoločnosť FENICIA LLC, organizačná zložka nemala zamestnancov. Práce na Hotely Magnus boli realizované subdodávateľom U. O. v mesiacov január až marec 2014, kedy sa aj fakturovalo. Časť materiálu zohnal živnostník a časť spoločnosť FENICIA LLC, organizačná zložka. K účtovníctvu spoločnosti FENICIA LLC, organizačná zložka dodal, že firemné a účtovné doklady za január až júl 2014 mu boli odcudzené z auta. Účtovníctvo mu viedol účtovník V.. I. Y. na počítači. Dodatočne spresnil, že účtovníctvo si vedie on na počítači a V.. Y. mu len vypomáha. Zálohy účtovníctva ale nemá k dispozícii, nakoľko sa mu počítač minulý mesiac pokazil. Nepoznal ani názov účtovného softwaru. 9. Svedok U. O. vo výpovedi zo dňa 28.10.2014 poprel uskutočnenie prác pre spoločnosť FENICIA LLC, organizačná zložka v rozhodnom období. V čase od 28.10.2013 do 19.5.2014 mal prerušenú živnosť. Výsluchu svedka sa zúčastnil aj oprávnený zástupca žalobcu 10. V ten istý deň svedok C. Q. telefonicky oznámil, že práce pre nich vykonával I. C. a nie U. O.. 11. V písomnom podaní doručenom správcovi dane dňa 29.10.2014 spoločnosť FENICIA LLC, organizačná zložka vysvetlila okolnosti dodania stavebných práce pre žalobcu prostredníctvom I. C.. Spolupráca s I. C. prebiehala tak, že ten nakúpil materiál na stavbu a dal si ho preplatiť C. Q.. I. C. zabezpečoval len subdodávky stavebných prác v Hotely Magnus. Pokiaľ išlo o opravy PC sieti v Hotely Magnus v Trenčíne, práce sa realizovali subdodávateľsky cez spoločnosť PAOLINO GRANDO, s.r.o. so sídlom v Prahe v ČR. 12. Cestou MVI český správca dane oznámil, že spoločnosť PAOLINO GRANDO, s.r.o. nevykázala tak v súhrnnom výkaze a ani v daňovom priznaní žiadne poskytnutie služieb a dodanie tovaru spoločnosti FENICIA LLC a na jej bankových účtoch nie sú evidované žiadne platby od spoločnosti FENICIA LLC. 13. Počas výsluchu zo dňa 10.12.2014 svedok I. C. uviedol, že od marca 2014 realizoval stavebné práce pre spoločnosť FENICIA LLC, organizačná zložka v Hotely Magnus v Trenčíne. Ním nakúpený materiál mu preplácal C. Q.. Na podloženie svojich tvrdení predložil faktúry pre spoločnosť FENICIA LLC a príjmové pokladničné doklady, z ktorých vyplynuli dátumy dodania od marca 2014 do augusta 2014. Medzi nimi bola faktúra č. 2014/004 zo dňa 19.6.2014 s rovnakým dátumom zdaniteľného dodania. 14. Podľa zistení správcu dane mal svedok I. C. prerušený výkon živnosti do 31.10.2014. 15. Pri dopočutí dňa 10.12.2014 svedok C. Q. opätovne potvrdil vstavenie sporných faktúr pre žalobcu. Stavebné práce na Hotely Magnus v Trenčíne zabezpečoval cez I. C.. S účtovníctvom, ktoré viedol na počítači, mu pomáhal kamarát. Nevedel sa vyjadriť, kde sa nachádza účtovníctvo za august 2014. 16. Pri oboznámení žalobcu so zisteniami správcu dane dňa 28.7.2015 konateľ žalobcu V.. C. F. uviedol, že v rozhodnom období rekonštrukčné práce zabezpečoval nájomca hotela, spoločnosť ACCOM, s.r.o. zastúpená pánom I. a žalobca len prijímal faktúry. Dodávateľom bola spoločnosť FENICIA LLC, organizačná zložka, o inom dodávateľovi nevie. V súvislosti zo zdaniteľnými obchodmi komunikoval s pánom I.. K opravám PC sieti sa nevedel vyjadriť. 17. V písomnom vyjadrení k ústnemu pojednávaniu zo dňa 28.7.2015, ktoré bolo správcovi dane doručené dňa 11.8.2015, žalobca opätovne zdôraznil dodanie prác spoločnosťou FENICIA LLC, organizačná zložka cez živnostníka I. C.. 18. Dňa 5.8.2015 sa v priestoroch Hotela Magnus v Trenčíne vykonala miestne zisťovanie. 19. Počas ústneho pojednávania dňa 21.8.2015 oprávnený zástupca žalobcu N. H. bol oboznámený so zisteniami obstaranými počas daňovej kontroly. 20. O výsledku daňovej kontroly bol vyhotovený protokol zo dňa 27.8.2018, ktorý bol spoločne s výzvou na vyjadrenie doručený žalobcovi 2.9.2015. Žalobca k doručenému protokolu nepodal žiadne vyjadrenie. 21. Prvostupňovým rozhodnutím zo dňa 5.10.2015 správca dane určil žalobcovi rozdiel dane vo výške 5.967,97 € za zdaňovanie obdobie jún 2014. 22. O včas podanou odvolaní žalobcu rozhodol žalovaný preskúmavaným rozhodnutím zo dňa 5.1.2016, ktorým bolo rozhodnutie správcu dane potvrdené. Za zmienku ešte stojí fakt, že v odvolacom konaní bolo žalovanému doručené čestné prehlásenie I. F., bývalého konateľa spoločnosti PAOLONO GRANDO, s.r.o., zo dňa 23.10.2015. 23. Druhostupňové rozhodnutie bolo žalobcovi doručené 11.1.2016. 24. Podľa § 2 ods. 1 písm. a) a b) zákona č. 222/2004 Z.z. o DPH predmetom dane je dodanie tovaru za protihodnotu v tuzemsku uskutočnené zdaniteľnou osobou, ktorá koná v postavení zdaniteľnej osoby a poskytnutie služby (ďalej len "dodanie služby") za protihodnotu v tuzemsku uskutočnené zdaniteľnou osobou, ktorá koná v postavení zdaniteľnej osoby. 25. Podľa § 8 ods. 1 písm. a/ zákona č. 222/2004 Z.z. o DPH dodaním tovaru je prevod práva nakladať s hmotným majetkom ako vlastník, ak tento zákon neustanovuje inak; na účely tohto zákona hmotným majetkom sú hnuteľné a nehnuteľné veci, ako aj elektrina, plyn, voda, teplo, chlad a podobné nehmotné veci a bankovky a mince, ak sa predávajú na zberateľské účely za inú cenu, ako je ich nominálna hodnota, alebo za inú cenu, ako je prepočet ich nominálnej hodnoty na eurá referenčným výmenným kurzom určeným a vyhláseným Európskou centrálnou bankou alebo Národnou bankou Slovenska 5a) v deň predchádzajúci dňu predaja bankoviek a mincí. 26. Podľa § 9 ods. 1 zákona č. 222/2004 Z.z. o DPH dodaním služby je každé plnenie, ktoré nie je dodaním tovaru podľa § 8. 27. Podľa § 19 ods. 1 veta prvá a ods. 2 zákona č. 222/2004 Z.z. o DPH daňová povinnosť vzniká dňom dodania tovaru a služby. 28. Podľa § 49 ods. 1 zákona č. 222/2004 Z.z. o DPH právo odpočítať daň z tovaru alebo zo služby vzniká platiteľovi v deň, keď pri tomto tovare alebo službe vznikla daňová povinnosť. 29. Podľa § 49 ods. 2 písm. a/ zákona č. 222/2004 Z.z. o DPH platiteľ môže odpočítať od dane, ktorú je povinný platiť, daň z tovarov a služieb, ktoré použije na dodávky tovarov a služieb ako platiteľ s výnimkou podľa odsekov 3 a 7. Platiteľ môže odpočítať daň, ak je daň voči nemu uplatnená iným platiteľom v tuzemsku z tovarov a služieb, ktoré sú alebo majú byť platiteľovi dodané. 30. Po oboznámení sa s obsahom súdneho a administratívneho spisu má súd za to, že preskúmavané rozhodnutia orgánov verejnej správy, vrátane ich postupu, ktorý predchádzal ich vydaniu, sú v medziach žaloby v súlade so zákonom, nakoľko majú oporu vo vykonanom dokazovaní a v náležite zistenom skutkovom stave, ktorý bol správne právne posúdený. 31. Medzi účastníkmi konania zostala otáznou okolnosť, či spoločnosť FENICIA LLC, organizačná zložka bola aj skutočným dodávateľom stavebných prác a opráv PC sieti pre žalobcu podľa sporných faktúr. 32. Oprávnený zástupca dodávateľskej spoločnosti FENICIA LLC, organizačná zložka, C. Q. vo svojich výpovediach prezentoval zdaniteľný obchody so žalobcom. Ich reálnu existenciu preukazoval tvrdením o ich výkone v období od januára do marca 2014. Nakoľko spoločnosť FENICIA LLC nemala vlastných zamestnancov, práce realizovala cez U. O., ktorý ich dodanie pre menovanú spoločnosť ale poprel. Ešte v ten istý deň, keď sa konal výsluch svedka U. O., ktoré sa zúčastnil aj zástupca žalobcu, svedok C. Q. telefonicky kontaktoval správcu dane. V telefonáte uviedol, že si spomenul, že spoločnosť FENICIA LLC realizovala práce nie cez U. O., ale prostredníctvom I. C.. Posledný menovaný síce vo svojej výpovedi potvrdil výkon stavebných prác pre spoločnosť FENICIA LLC, o čom predložil aj príslušné doklady, ako však správca dane zistil, svedok mal až do 31.10.2014 prerušený výkon živnosti. Tiež nesedel čas, kedy bol činný pre spoločnosť FENICIA LLC. Zatiaľ čo svedok C. Q. sa vo svojej výpovedi zmieňoval o prvých troch mesiacoch roka 2014, z výpovede svedka I. C. bolo zistené, že práce mal realizovať až od marca 2014. S tým súvisí ďalší zistený rozpor, keď svedok Q. vypovedal o fakturácii za vykonané práce už v mesiaci marec 2014, pričom svedok C. podľa ním doloženej faktúry túto vystavil až v júni 2014. Svedkovia C. Q. a I. C. zhodne potvrdzovali, že materiál na rekonštrukčné práce zabezpečoval C. s tým, že mu ich Q. preplácal. Vo svojej prvotnej výpovedi však svedok C. Q. vypovedal, že časť materiálu zohnal živnostník a časť spoločnosť FENICIA LLC. 33. Významným faktom pri hodnotení výpovede svedka C. Q. sú aj skutočnosti, ktoré vyplynuli z výpovede konateľa žalobcu, V.. C. F.. Ten vypovedal, že rekonštrukčné práce na Hotely Magnus zabezpečoval nájomca hotela, spoločnosť ACCOM, s.r.o. zastúpená pánom I., o ktorom sa svedok C. Q. ako zástupca dodávateľskej spoločnosti ani raz nezmienil vo svojich opakovaných výpovediach. Konateľ žalobcu pritom nemal vedomosť o skutočnom dodávateľovi prác a tovarov, resp. o subdodávateľskom spôsobe zabezpečenia rekonštrukcie Hotela Magnus. 34. Výsledky MVI z Českej republiky, ktoré sa týkali opráv PC sieti, výslovne popreli tvrdenie svedka Q. o ich dodaní spoločnosťou PAOLINO GRANDO, s.r.o. so sídlom v Českej republike. V odvolacom konaní predložené čestné prehlásenie I. F. zo dňa 23.10.2015, konateľa spoločnosti PAOLONO GRANDO, s.r.o., pritom nemožno brať v úvahu, nakoľko podľa súdnej praxe toto nie je dôkazom, a ktoré ani nebolo podložené iným dôkazom svedčiacim o jeho materiálnej podstate. 35. Pokiaľ ide o vedenie účtovníctva spoločnosti FENICIA LLC, svedok C. Q. pôvodne vypovedal, že firemné účtovníctvo mal na starosti V.. I. Y., ktorý ho viedol na počítači. Dodatočne spresnil, že účtovníctvo si vedie on na počítači a V.. Y. mu len vypomáha. Zálohy účtovníctva ale nemá k dispozícii, nakoľko sa mu počítač minulý mesiac pokazil. Nepoznal pritom ani názov účtovného softwaru. Absenciu účtovných dokladov za mesiac január až júl 2014 vysvetlil ich odcudzením. Nevedel pritom ale vysvetliť, kde sa nachádza účtovníctvo za august 2014. 36. S prihliadnutím na horeuvedené skutočnosti správny súd vyhodnotil výpovede svedka C. Q. ako nehodnoverné. Jeho svedecké výpovede trpia nielen podstatnými vnútornými rozpormi, ale v rozhodujúcich bodoch sú v nesúlade aj s výpoveďami ďalších svedkov, resp. s inými dôkazmi. Pre svedka C. Q. je tiež typické, že svoje nasledujúce vyjadrenia vždy menil a prispôsoboval už známym skutočnostiam, aby vyvolal dojem objektívnosti. Z týchto dôvod preto správny súd jeho výpovediam neuveril. 37. Za nedôveryhodnú správny súd vyhodnotil aj výpoveď svedka I. C., ktorý mal pozastavenú živnosť až do 31.10.2014, čo vylučuje skutočný výkon stavebných prác pre spoločnosť FENICIA LLC, resp. robí nereálnym možnosť vystavenia faktúr pre túto spoločnosť. 38. Zistené skutočnosti tak vylučujú, aby spoločnosť FENICIA LLC v rozhodnom zdaňovacom období mohla byť dodávateľom služieb žalobcovi. Pochybnosti správcu dane o reálnosti fakturovaného dodávateľa, spoločnosti FENICIA LLC, sú tak založené na relevantných faktoch, ktoré nesvedčia možnosti, aby v júni 2014 mohla táto spoločnosť reálne poskytnúť žalobcovi služby uvedené na sporných faktúrach. 39. Na základe uvedených skutočností, keď nebol preukázaný skutočný pôvod vykonaných plnení, ma preto správny súd za to, že sporné faktúry nepredstavuje zákonný podklad na odpočet DPH. Pretože spoločnosť FENICIA LLC nemohla v júni 2014 reálne dodať žalobcovi zdaniteľné plnenia, existenciu ktorých správca dane nespochybňoval, nevznikla jej z tohto dôvodu daňová povinnosť (ale len formálne z dôvodu uvedenia na faktúre), ktorá by následne zakladala nárok žalobcu na odpočet DPH uvedenej na faktúrach od spoločnosti FENICIA LLC ako dodávateľa služieb. 40. Podľa § 24 ods. 1 zákona č. 563/2009 Z.z. o správe daní /daňový poriadok/ daňový subjekt preukazuje skutočnosti, ktoré majú vplyv na správne určenie dane a skutočnosti, ktoré je povinný uvádzať v daňovom priznaní alebo iných podaniach, ktoré je povinný podávať podľa osobitných predpisov, 2), skutočnosti, na ktorých preukázanie bol vyzvaný správcom dane v priebehu daňovej kontroly alebo daňového konania a vierohodnosť, správnosť a úplnosť evidencií a záznamov, ktoré je povinný viesť. 41. Podľa § 24 ods. 2 daňového poriadku správca dane vedie dokazovanie, pričom dbá, aby skutočnosti nevyhnutné na účely správy daní boli zistené čo najúplnejšie a nie je pritom viazaný iba návrhmi daňových subjektov. 42. Podľa § 24 ods. 3 daňového poriadku správca dane preukazuje skutočnosti o úkonoch vykonaných voči daňovému subjektu, ktoré sú rozhodné pre správne určenie dane. Nie je potrebné dokazovať skutočnosti všeobecne známe alebo známe správcovi dane z jeho činnosti. 43. Podľa § 46 ods. 5 daňového poriadku, ak vzniknú pochybnosti o správnosti, pravdivosti alebo úplnosti dokladov predložených kontrolovaným daňovým subjektom alebo o pravdivosti údajov v nich uvedených, oznámi správca dane tieto pochybnosti kontrolovanému daňovému subjektu a vyzve ho, aby sa k nim vyjadril, najmä aby neúplné údaje doplnil, nejasnosti vysvetlil a nepravdivé údaje opravil alebo pravdivosť údajov riadne preukázal. 44. Pokiaľ ide o námietku žalobcu týkajúcu sa toho kto a v akom rozsahu znáša v daňovom konaní dôkazné bremeno s poukazom na jeho vyjadrenie, že predložil všetky jemu dostupnú doklady preukazujúce skutočné dodanie plnení, je podľa správneho súdu potrebné si uvedomiť, že podmienky uvedené v § 49 ods. 1 a 2 písm. a) zákona o DPH sú stanovené kumulatívne a objektívne, t.j. na ich bezpodmienečné splnenie sa viaže nárok na odpočet DPH. Ich nesplnenie nie je možné odpustiť ani pri vzniku zodpovednosti inej osoby za vady dokladu a za dobromyseľnosti daňového subjektu (žalobcu). Naopak, zákonodarca požaduje pre ľahkú zneužiteľnosť, aby daňový subjekt, ktorý nárok na odpočet uplatňuje, preukázal existenciu podmienok, ktoré pre nárok na odpočet stanovil. Pokiaľ si platiteľ uplatňuje nárok na odpočítanie dane z dodávateľskej faktúry, musí byť schopný preukázať, že zdaniteľné plnenie bolo reálne uskutočnené, a to práve osobou uvedenou na faktúre. 45. Samotná faktúra a doklady o ich úhrade sú len formálnou podmienkou uplatnenia si nároku na odpočítanie DPH na vstupe, nie však postačujúcou, pokiaľ nie sú odrazom reálneho plnenia. Ak daňové a účtovné doklady (faktúry, doklady o úhrade a pod.) neodrážajú materiálne plnenie a boli vystavené bez skutkovej podstaty, nemôže byť žalobcovi na základe takýchto podkladov a zhodného tvrdenia účastníkov fakturovaného obchodu priznané právo na odpočet DPH. 46. Bolo preto základnou povinnosťou žalobcu ako daňového subjektu preukázať, že má na vrátenie dane právny nárok. Následne správca dane je oprávnený a zároveň i povinný s využitím inštitútu daňovej kontroly zisťovať a preverovať základ dane alebo iné skutočnosti pre správne určenie dane alebo nároku na uplatnené vrátenie DPH. Ak správca dane vykonaným preverovaním preukázateľne spochybni deklarovaný zdaniteľný obchod, bolo na daňovom subjekte, aby túto pochybnosť odstránil (vyvrátil), inak nie je možné priznať nárok na vrátenie dane. 47. Správny súd má za to, že pochybnosti správcu dane a žalovaného sú založené na skutočnostiach, ktoré vyplynuli z dokazovania vykonaného správcom dane za účelom preverenia tvrdení žalobcu. Správca dane správne zameral a rozšíril dokazovanie aj na skutočnosti, ktoré presahujú rámec právnej sféry vplyvu žalobcu, t.j. aj na právne vzťahy dodávateľa deklarovaného na spornej faktúre, vrátane jeho dodávateľov, majúc na vedomí, že žalobcu nemožno v tomto smere zaťažiť dôkazným bremenom, nakoľko dôkazné bremeno daňového subjektu nie je absolútne. 48. Možno preto zhrnúť, že v súdenom prípade dôkazné bremeno bolo na žalobcovi, ktorý si nárok na odpočet DPH zo spornej dokladov uplatnil, a preto bolo jeho povinnosťou preukázať, že nárok si uplatňuje v súlade so zákonnými podmienkami a v súlade so skutočnosťou. Správca dane následne verifikoval skutočnosti a doklady predložené žalobcom, od ktorého bolo možné spravodlivo požadovať preukazovanie len tých skutočností, ktoré mohol reálne ovplyvniť, lebo boli v jeho právnej sfére vplyvu, a na ktoré sa viaže jeho dôkazné bremeno. 49. S poukazom na uvedené preto súd vyhodnotil námietky žalobcu za nedôvodné. Bol to práve správca dane, ktorý v súlade s § 46 ods. 5 a 24 ods. 2 Daňového priadku vlastným aktívnym preverovaním a dokazovaním spochybnil dodanie služieb fakturovaným dodávateľom, čím sa dôkazné bremeno presunulo na žalobcu, ktorý preukázané pochybnosti nevyvrátil. Okrem iného argumentácia žalobcu založená na všeobecnom poukazovaní na nevysporiadanie sa správcu dane, resp. žalovaného so všetkými jeho námietkami, bez toho, aby ich presne špecifikoval, predstavuje podľa správneho súdu nepostačujúcu obranu z dôvodu neurčitého a všeobecného tvrdenia. 50. Vzhľadom na záver správneho súdu, že napadnuté rozhodnutia a postup žalovaného a správcu dane sú v súlade so zákonom, správny súd podľa § 190 SSP žalobu zamietol. 51. Podľa § 168 SSP žalovanému prizná správny súd podľa pomeru jeho úspechu vo veci voči žalobcovi právo na náhradu dôvodne vynaložených trov konania iba, ak to možno spravodlivo požadovať. Orgánu štátnej správy však náhradu trov právneho zastúpenia možno priznať len výnimočne. 52. Pretože v konaní úspešný žalovaný si nárok na náhradu trov konania neuplatnil a na ich náhradu žalovanému správny súd ani nezistil spravodlivý dôvod, žalovanému náhradu trov konania nepriznal. 53. Toto rozhodnutie prijal senát Krajského súdu v Trenčíne pomerom hlasov 3:0 (§ 3 ods. 9 veta posledná zákona č. 757/2004 Z.z.). Poučenie: Proti tomuto rozsudku možno podať na Krajský súd v Trenčíne kasačnú sťažnosť v lehote 30 dní odo dňa jeho doručenia. Zmeškanie lehoty nemožno odpustiť. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body") a návrh výroku rozhodnutia (sťažnostný návrh). Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. To neplatí, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ak ide o konania o správnej žalobe podľa § 6 ods. 2 písm. c) a d) SSP alebo, ak je žalovaným Centrum právnej pomoci.

